MogaLe: (O a sega) Ga go bjalo. Ke dio ba ke re kgane ke gona bokgoba bo thomago. Tatagobona o ile a ba leboga kudukudu godimo ga dikgopolo tšeo tša bona tše botse. Go tloga moo o ile a ba laodišetša ka taba yeo ba bego ba sa tsebe gore ba ka e tsena bjang, ya Meisie le gore ba tlogelane bjang. O be a sa fetše go kgotsa Meisie le dilo tšela tša gagwe a rego ke bana. Mashudu o ile a re: "lehono le godile le tšwele mahlalagading, le monna le mosadi, ka gona ke tla le botša ditaba ka moka". Aowa, o ile a thintha leselwana, a thoma mathomong gore go tlile bjang gore a nyale mosadi wa mmala. A re yena maikemišetšo e be e le go nyala mosadi wa Lekgowa goba go no ratana le yena go no swana le maphodisa a Makgowa ge ba ratana le basadi ba Bathobaso, ba intšha le bona ba eya Lesotho le Swatsing.